Virallinen lehti nro C 118 , 29/04/1999 s. 0018



KIRJALLINEN KYSYMYS E-2058/98 esittäjä(t): Felipe Camisón Asensio (PPE) neuvostolle (6. heinäkuuta 1998) Aihe: Vuoden 2000 tietokoneongelma Mihin toimiin aiotaan yhteisössä ja jäsenvaltioissa ryhtyä vuosituhannen vaihtumisesta aiheutuvia ongelmia silmällä pitäen? Arvioiko komissio, että julkisen ja yksityisen sektorin välisissä yhteyksissä ja eri jäsenvaltioiden välisessä tiedonvaihdossa saavutetaan tarkoituksenmukainen taso? Vastaus (26. marraskuuta 1998) 1. Neuvosto on täysin tietoinen ongelmista, jotka liittyvät monien tietokonejärjestelmien ja -ohjelmien puutteellisiin edellytyksiin mukautua vuosisadan vaihtumiseen. 2. Neuvosto haluaisi muistuttaa arvoisaa parlamentin jäsentä siitä, että 12. ja 13. joulukuuta 1997 pidetyssä Luxemburgin Eurooppa-neuvostossa vedottiin tulevaan puheenjohtajavaltioon Isoon-Britanniaan, jotta se katsoisi asian ensiarvoisen tärkeäksi, ja että neuvostossa on vuonna 1998 keskusteltu useaan otteeseen kyseisestä, yhä kiireellisemmästä ongelmasta. 3. Neuvosto pani tyytyväisenä merkille vuosisadan vaihtumisesta johtuvaa ongelmaa koskevan komission tiedonannon, joka esiteltiin ensimmäisen kerran 26. helmikuuta 1998 kokoontuneessa televiestintäneuvostossa. Tiedonannossa katsottiin erityisesti, että vastuu ongelman ratkaisemisesta on selkeästi tietokonejärjestelmien valmistajilla ja käyttäjillä. Kyseisten järjestelmien käyttäjinä jäsenvaltioiden toimielimillä on sama vastuu kuin muillakin käyttäjillä. Niiden on varmistettava, että niiden käyttämät tietokonejärjestelmät ovat valmiina vuotta 2000 varten. Euroopan talouden maailmantalouteen yhdentymisen sekä kansallisten hallintojen kansainvälisen yhteistyön huomioon ottaen jäsenvaltiot tekevät edelleen aktiivisesti yhteistyötä hallitustenvälisissä järjestöissä sekä koordinoivat ja tukevat mahdollisuuksiensa mukaan yksityisten elinten kansainvälisiä toimia. Myös komissiolla on tärkeä tehtävä jäsenvaltioiden kesken tapahtuvan hyvien toimintatapojen vaihdon edistämisessä, yritysten ja käyttäjien, erityisesti pk-yritysten, saattamiseksi tietoisiksi ongelmasta ja niiden rohkaisemiseksi toimenpiteisiin. 4. Neuvostossa on useaan otteeseen keskusteltu kyseisestä tärkeästä asiasta, jolla voi olla sisämarkkinoiden toiminnan kannalta vakavat seuraukset. Mahdollisten riskien minimoimiseksi kaikkien asianomaisten toimijoiden on tehtävä yhteistyötä omalla vastuualueellaan ja toimintamahdollisuuksiensa puitteissa. Tämän vuoksi joukko ministereitä on raportoinut kokouksissa siitä, mitä ongelman ratkaisemiseksi on tehty kansallisella tasolla, koska ne katsovat hyödylliseksi tietää enemmän siitä, millaisia toimia muut ovat toteuttaneet. Neuvosto on myös pannut merkille komission aikomuksen laatia säännöllisesti selvityksiä jäsenvaltioissa tapahtuneesta edistymisestä, ja se kehotti tämän vuoksi jäsenvaltioita toimimaan tiiviissä yhteistyössä kokemusten ja hyvien toimintatapojen vaihtamiseksi ja tukemaan komissiota sen laatiessa selvitystä niistä aloitteista, joita kussakin jäsenvaltiossa on tehty valmiuden parantamiseksi. 5. Lisäksi 19. toukokuuta 1998 kokoontuneessa televiestintäneuvostossa puheenjohtajavaltio Yhdistynyt kuningaskunta tiedotti neuvostolle Lontoossa 8. toukokuuta 1998 järjestämänsä korkean tason konferenssin tuloksista. Konferenssissa käsiteltiin pelkästään vuoden 2000 tietokoneongelmaa. Asian käsittelyn pohjalta voitiin todeta, että komission ja neuvoston tehtävät ovat toisiaan täydentäviä ja että kyseinen tärkeä asia olisi otettava säännöllisin väliajoin esille neuvostossa. 6. Ongelmaa koskevien lisätoimien osalta neuvosto haluaisi myös muistuttaa Teitä siitä, että Cardiffissa 15. ja 16. kesäkuuta 1998 kokoontuneessa Eurooppa-neuvostossa korostettiin, että vuoden 2000 tietokoneongelmaa tulisi edelleen pitää ensisijaisen tärkeänä, ja kehotettiin siksi komissiota raportoimaan ennen Wienin Eurooppa-neuvostoa aloitteista, joita on tehty kunkin jäsenvaltion valmiuden parantamiseksi.